กรมชลประทาน เร่งติดตั้งเครื่องจักร เครื่องมือเพิ่มเติมรับมือฝนตกหนักภาคใต้
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ได้ติดตามสถานการณ์ฝนตกหนักในพื้นที่ภาคใต้อย่างใกล้ชิด พร้อมสั่งการให้สำนักเครื่องจักรกลและโครงการชลประทานทุกแห่ง เตรียมพร้อมรับมือสถานการณ์น้ำหลาก เร่งติดตั้งเครื่องจักร เครื่องมือ และเครื่องสูบน้ำเพิ่มเติมในพื้นที่เสี่ยง เพื่อป้องกันและบรรเทาปัญหาอุทกภัยที่อาจจะเกิดขึ้น ลดผลกระทบต่อประชาชนให้มากที่สุด เช่นที่ โครงการชลประทานพัทลุง ติดตั้งเครื่องสูบน้ำ ขนาด 8 นิ้ว จำนวน 1 เครื่อง บริเวณใกล้วัดนาท่อม ตำบลนาท่อม อำเภอเมืองพัทลุง เพื่อเร่งระบายน้ำท่วมขัง จากสถานการณ์ฝนตกอย่างต่อเนื่อง /โครงการชลประทานสงขลา นำรถแบคโฮขุดลอกและตอกเสาเข็มไม้ เพื่อช่วยเหลือและบรรเทาความเดือดร้อนให้กับประชาชนในพื้นที่ เนื่องจากฝนตกหนักจนน้ำกัดเซาะตลิ่งริมคลองวาด บริเวณบ้านไร่อ้อย /โครงการส่งน้ำและบำรุงรักษาระโนด-กระแสสินธุ์ นำเครื่องจักรกล รถขุดตีนตะขาบช่วงแขนยาว ขุดลอกวัชพืช บริเวณ คลองสายเหมืองกลางตำบลโรง อำเภอกระแสสินธุ์ จังหวัดสงขลา เพื่อเพิ่มประสิทธิภาพในการระบายน้ำ เป็นการป้องกันและแก้ไขปัญหาอุทกภัยในพื้นที่อำเภอกระแสสินธุ์ เป็นต้น ทั้งนี้ ยังได้เน้นย้ำให้ทุกโครงการชลประทานในพื้นที่ภาคใต้ ติดตามสถานการณ์ฝนและสถานการณ์น้ำในพื้นที่ตลอด 24 ชั่วโมง พร้อมที่จะเข้าไปให้ความช่วยเหลือประชาชนในพื้นที่เสี่ยงได้อย่างทันต่อเหตุการณ์ ที่สำคัญให้บูรณาการร่วมกับหน่วยงานที่เกี่ยวข้อง ประชาสัมพันธ์แจ้งเตือนประชาชนให้ทราบถึงสถานการณ์น้ำอยางต่อเนื่อง